अहिलेको पार्टी व्यवस्थामाथि भयंकर संकट आउने वाला छ : महासचिव भुसाल 
नेकपा (एकीकृत समाजवादी) का महासचिव घनश्याम भुसालले अहिलेको पार्टी, व्यवस्थामाथि वर्षदिनभित्रै संकट आउन लागेको बताएका छन् । उनले वामपन्थी राजनीतिक दलमा रहेका नेताहरूले पार्टीको घेरा तोडेर बहसका लागि तयार नहुने हो भने समस्या झन् बढ्ने बताए । 
काठमाडौँ — नेकपा (एकीकृत समाजवादी) का महासचिव घनश्याम भुसालले अहिलेको पार्टी, व्यवस्थामाथि वर्षदिनभित्रै संकट आउन लागेको बताएका छन् । उनले वामपन्थी राजनीतिक दलमा रहेका नेताहरूले पार्टीको घेरा तोडेर बहसका लागि तयार नहुने हो भने समस्या झन् बढ्ने बताए । मार्क्सवादी अध्ययन केन्द्रले बुधबार काठमाडौंमा आयोजना गरेको ‘आजको वामपन्थ’ विषयमाथिको बहसका क्रममा भुसालले राजनीतिक नेतृत्वमा देखिएको नैतिक र सैद्धान्तिक संकट तथा कार्यकर्तामा रहेको अन्योलताले समस्या सिर्जना हुन लागेको बताए । 'कम्तीमा अहिलेको पार्टी व्यवस्थामाथि त भयंकर संकट आउनेवाला छ । नेतृत्वको नैतिक संकट यस्तै रहन्छ, कार्यकर्तामा यस्तै द्विविधा रहन्छ र टिकटका लागि क्रान्तिको सारा बाचा कसम छोडेर हिँड्नका लागि तयार रहन्छ, अर्थराजनीति यस्तै रहन्छ र सैद्धान्तिक संकट यस्तै रहन्छ भने यो बर्बाद हुन्छ,' उनले भने, 'यसमाथिको छलफलका लागि पार्टीको बन्धन तोड्न सुरु गरौं । हिजो के गल्ती भयो जसका लागि दुनियाँका सामू माफी माग्नुपर्ने छ भने मागौं ।'राजनीतिक जीवनका क्रममा व्यक्तिगत प्रश्न नउठेका नेताहरूले पार्टीगत घेरा तोडेर बहसका लागि तयार हुनुपर्ने भुसालको भनाइ थियो । 'अब हामी गल्ती गर्दैनौं र वामपन्थी दलहरू एकताबद्ध भएर जान तयार छौं भनेर व्यक्तिगत जीवनमाथि प्रश्न नउठेका मान्छेहरू तयार हुने हो भने वामपन्थी जमात तयार हुन्छ । निराशाले उकुसमुकुस भएको वाम आन्दोलनलाई अगाडि लान सकिन्छ,' उनले भने ।अहिलेको पार्टी नेतृत्वले गर्दा आन्दोलनपछि प्राप्त गणतान्त्रिक व्यवस्थामाथि नै प्रश्न उठेको भुसालको भनाइ थियो । राजनीतिक दलका कार्यकर्ताहरूमा लामो समयदेखि अराजनीतिक प्रक्रिया मुख्य समस्याका रूपमा देखिएको भुसालको भनाइ थियो । उनले राजनीतिक दलका बैठकको एजेन्डामा समाजको रुपान्तरण पर्न नसकेको बताए । पार्टीले पाएको भोटमार्फत समाजमा क्रान्ति कसरी ल्याउन सकिन्छ भन्नेबारे छलफल हुन छोडेको बताउँदै उनले थपे, 'हामीले भोट जितेर गरिबले के पाउँछन् ? जनताले के पाउँछन् ? कसरी सुशासन कायम हुन्छ ? भन्नेबारे छलफल हुँदैन ।'अहिलेका राजनीतिक दलमा कुनै विषयमा औपचारिकताका लागिमात्रै छलफल हुने गरेको र निर्णयहरू नेताका कोठामा हुँदा समस्या देखिएको भुसालको भनाइ थियो । दलको नेतृत्व र कार्यकर्ता पंक्तिमा सैद्धान्तिक समस्याले वामपन्थी आन्दोलन समस्यामा परेको उनले बताए ।